ישיבת מליאה, כנסת 23, פרוטוקול מספר 3, 2020-03-18 00:00

יולי יואל אדלשטיין: אין לנו נושאים לסדר-היום.

יולי יואל אדלשטיין: אנחנו לא יכולים היום לפתוח בנאומים בני דקה.

יולי יואל אדלשטיין: אני מקווה מאוד שבהמשך – כרגע הם יושבים אצלי בלשכה – נציגי כחול לבן והליכוד יגיעו לסיכומים ונוכל להתניע את הכנסת.

יולי יואל אדלשטיין: כרגע, לצערי, הם לא מגיעים לסיכום.

יולי יואל אדלשטיין: אני כבר מוכן לומר שהצעתי הצעת פשרה שלדעתי מנטרלת את כל המחלוקות הפוליטיות החשובות ומאפשרת לנו להתניע את העבודה של הוועדה המסדרת, חוץ וביטחון, כספים, אולי גם איזושהי ועדה לפיקוח על הקורונה.

יולי יואל אדלשטיין: לכן, גברתי המזכירה, אני לא אנעל את הישיבה.

יולי יואל אדלשטיין: אני רוצה להשאיר את הישיבה פתוחה.

יולי יואל אדלשטיין: אני אכריז עכשיו על הפסקה עד להודעה חדשה, בתקווה ובתפילה שהשכל הישר יגבר ואנחנו, עוד היום, נוכל לעבור לעבודת פיקוח פרלמנטרית כפי שנדרש.

יולי יואל אדלשטיין: אני מכריז על הפסקה.

יולי יואל אדלשטיין: חברי הכנסת, אני מחדש את הישיבה.

יולי יואל אדלשטיין: כזכור לכם, נמצאים פה נציגים של כמה סיעות.

יולי יואל אדלשטיין: הכרזתי על הפסקה בתקווה שעוד היום נצביע על הקמת הוועדה המסדרת, ועדת הכספים וועדת החוץ והביטחון הזמנית.

יולי יואל אדלשטיין: יש כאן באולם גם כאלה שיודעים שביליתי לא מעט שעות, גם אתמול וגם היום, בניסיון להגיע להסכמה בין סיעות הבית.

יולי יואל אדלשטיין: הצעתי גם פשרה שלדעתי הייתה יכולה לעשות "התחל" לעבודת הכנסת כבר עכשיו ואולי אפילו בשעות האלה.

יולי יואל אדלשטיין: כל המאמצים האלה לא נשאו פרי.

יולי יואל אדלשטיין: הפשרה שלי נדחתה.

יולי יואל אדלשטיין: לכן, לא יהיה מנוס אלא להביא את הנושא הזה להצבעה במליאה.

יולי יואל אדלשטיין: אני מאוד מקווה – וגם פונה לנציגי הסיעות שיושבים כאן, חלקם גם ראשי סיעות – שלפחות על התהליך תהיה הסכמה.

יולי יואל אדלשטיין: אנחנו צריכים, תחת המגבלות, גם לנהל דיון, כי בכל נושא שיש בו הצבעה יש זכות לחברי הכנסת לדיון אישי, וגם, עדיין, לנהל הצבעה.

יולי יואל אדלשטיין: ההצבעה, אנחנו נמצא דרכים לקיים אותה; דיון זה עניין מורכב יותר.

יולי יואל אדלשטיין: לכן, אני מאוד מבקש שהסיעות יסכימו לפחות על איך אנחנו עושים את זה.

יולי יואל אדלשטיין: מה שאמרתי אתמול, אני חוזר ואומר גם היום: גם לי מאוד לא נעים שראיתי עכשיו חברי כנסת שלא יכולים להיכנס למליאה, אבל אלה ההנחיות.

יולי יואל אדלשטיין: לא יהיה מצב אחר.

יולי יואל אדלשטיין: יש כאן עובדים שנמצאים לאורך כל הישיבה, הם לא כמונו, רשאים להיכנס ולצאת, לכן אנחנו נפעל על פי ההנחיות האלה.

יולי יואל אדלשטיין: למען הסר ספק, יתקיימו כל ההליך הדמוקרטי וכל הפיקוח הפרלמנטרי.

ניצן הורוביץ: מתי?

ניצן הורוביץ: מתי, אדוני היושב-ראש?

יולי יואל אדלשטיין: ברגע שאנחנו נהיה ערוכים לכך.

יולי יואל אדלשטיין: אבל, אדוני, אין לי כל כוונה למשוך את הנושא הזה.

יולי יואל אדלשטיין: היום ודאי לא ניתן לקיים את זה, מסיבה פשוטה – שקיוויתי מאוד שהנושא יהיה בהסכמה; אנחנו עכשיו לא נתחיל לעסוק בגיוסים.

יולי יואל אדלשטיין: ולכן אני מאוד מצר על כך, עוד פעם, שהפשרה שהצעתי נדחתה – אני חושב שהיא נטרלה את כל האלמנטים הפוליטיים הקטנים והשאירה את העיקר – אבל זה המצב.

יולי יואל אדלשטיין: נקווה מאוד שהמצב ישתפר.

ניצן הורוביץ: לא מכבדים את הרוב.

ניצן הורוביץ: אתם פשוט לא מכבדים את הרוב.

יולי יואל אדלשטיין: חברי הכנסת, תם סדר-היום.

יולי יואל אדלשטיין: הישיבה הבאה תתקיים ביום שני, כ"ז באדר תש"ף, 23 במרץ 2020, בשעה 16:00.

יולי יואל אדלשטיין: ישיבה זו נעולה.